CELEX: E2006G0001
Language: et
Date: 2006-04-27 00:00:00
Title: EFTA riikide alalise komitee otsus nr 1/2006/SC, 27. aprill 2006 , finantsmehhanismi (2004–2009) raames toimuvate projektide auditi kohta

8.5.2008   
            
            
               ET
            
            
               Euroopa Liidu Teataja
            
            
               L 122/30
            
         EFTA RIIKIDE ALALISE KOMITEE OTSUS
   
   nr 1/2006/SC,
   27. aprill 2006,
   finantsmehhanismi (2004–2009) raames toimuvate projektide auditi kohta
   EFTA RIIKIDE ALALINE KOMITEE,
   võttes arvesse Euroopa Majanduspiirkonna lepingut, mida on kohandatud Euroopa Majanduspiirkonna lepingut kohandava protokolliga (edaspidi „EMP leping”),
   võttes arvesse Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi Euroopa Majanduspiirkonnas osalemist käsitlevat lepingut (edaspidi „EMP laienemisleping”), (1)
   
   võttes arvesse EMP laienemislepinguga EMP lepingusse lisatud EMP finantsmehhanismi käsitlevat protokolli 38a,
   võttes arvesse Norra Kuningriigi ja Euroopa Ühenduse vahelist lepingut Norra finantsmehhanismi kohta aastateks 2004–2009, (2)
   
   võttes arvesse EFTA riikide alalise komitee 5. veebruari 2004. aasta otsust nr 1/2004/SC EMP finantsmehhanismi ameti loomise kohta ja Norra finantsmehhanismi,
   võttes arvesse EFTA riikide alalise komitee 3. juuni 2004. aasta otsust nr 4/2004/SC finantsmehhanismi komitee loomise kohta,
   võttes arvesse EFTA järelevalveameti ja kohtu komitee 22. detsembri 2005. aasta otsust nr 15/2005 EFTA audiitorite kogu volituste kohta (edaspidi „EMP EFTA riigid”),
   ON OTSUSTANUD JÄRGMISELT:
   Artikkel 1
   Audiitorite kogul on ülim pädevus EMP 2004.–2009. aasta finantsmehhanismi (edaspidi „EMP finantsmehhanism”) raames toimuvate projektide auditeerimiseks. See hõlmab projektide auditeerimist abisaajariikides ning auditit, mis käsitleb projektide juhtimist abisaajariikide poolt ja EMP finantsmehhanismi rakendamist. Audiitorite kogu auditeerib ka EMP finantsmehhanismi haldamist EMP finantsmehhanismi ameti poolt.
   Artikkel 2
   Audiitorite kogu koosneb EMP lepingu osaliste EFTA riikide esindajatest, soovitavalt nende riikide kõrgeimate kontrolliasutuste liikmetest. Nende sõltumatus peab olema väljaspool kahtlust. EFTA ametnikku ei saa määrata audiitoriks enne kolme aasta möödumist tema ametisoleku lõppemisest mis tahes EFTA institutsioonis.
   Artikkel 3
   Isikud, kes on ametisse nimetatud EFTA järelevalveameti ja kohtu komitee 22. detsembri 2005. aasta otsuse nr 15/2005 kohaselt, määratakse oma ametiajaks ühtlasi audiitorite kogu liikmeteks, kes viivad läbi artikli 1 kohaseid auditeid.
   Artikkel 4
   Audiitorite kogu liikmed on oma ülesannete täitmisel täiesti sõltumatud.
   Artikkel 5
   Audiitorite kogu liikmed teevad tihedat koostööd isiku või isikutega, kes on määratud vastavaid auditeid läbi viima Norra 2004.–2009. aasta finantsmehhanismi kohaselt mõlema finantsmehhanismiga seotud valdkondades.
   Artikkel 6
   Artiklis 1 osutatud auditite asjakohased ja proportsionaalsed kulud kaetakse EMP finantsmehhanismi halduseelarvest. Alaline komitee lepib audiitorite kogu eelarveprojekti ja finantsmehhanismi komitee soovituse põhjal kokku selleks eesmärgiks eraldatava summa osas.
   Artikkel 7
   Audiitorite kogu võib kaasata oma töösse väliseksperte. Väliseksperdid peavad vastama samadele sõltumatuse nõuetele ja täitma võrdselt nagu ka audiitorite kogu liikmed artikliga 5 ettenähtud koostöökohustust.
   Artikkel 8
   Audiitorite kogu esitab EFTA riikide alalisele komiteele aruande artiklis 1 osutatud auditi kohta. Ta võib esitada ka tegevusettepanekuid.
   Artikkel 9
   Audiitorite kogu teeb ettepaneku oma tegevussuuniste kohta seoses artiklis 1 osutatud auditiga ja esitab selle vastuvõtmiseks EFTA riikide alalisele komiteele.
   Artikkel 10
   Käesolev otsus jõustub viivitamatult.
   Artikkel 11
   Käesolev otsus avaldatakse Euroopa Liidu Teataja EMP osas ja EMP kaasandes.
   
      Brüssel, 27. aprill 2006
      
         
            Alalise komitee nimel
         
         
            eesistuja
         
         Stefán Haukur JÓHANNESSON
         
         
            peasekretär
         
         William ROSSIER
         
      
   
   
      (1)  ELT L 130, 29.4.2004, lk 11, ja EMP kaasanne nr 23, 29.4.2004, lk 1.
   
      (2)  ELT L 130, 29.4.2004, lk 81, ja EMP kaasanne nr 23, 29.4.2004, lk 58.